REPUBLIKA SRBIJA

NARODNA SKUPŠTINA

01 Broj 06-2/151-22

26. oktobar 2022. godine

B e o g r a d

**Z A P I S N I K**

**DRUGE POSEBNE SEDNICE NARODNE**

**SKUPŠTINE REPUBLIKE SRBIJE U TRINAESTOM SAZIVU,**

**ODRŽANE 25. I 26. OKTOBRA 2022. GODINE**

Sednica je počela u 12 časova i 40 minuta.

Sednici je predsedavao dr Vladimir Orlić, predsednik Narodne skupštine.

Predsednik je, na osnovu službene evidencije o prisutnosti narodnih poslanika, konstatovao da sednici prisustvuje 213 narodnih poslanika, a primenom elektronskog sistema za glasanje utvrđeno je da su u sali prisutna 192 narodna poslanika i da postoje uslovi za rad Narodne skupštine.

Predsednik je obavestio da je sprečena da sednici prisustvuje narodni poslanik Milica Đurđević Stamenkovski.

Prema evidenciji Službe Narodne skupštine, sednici nisu prisustvovali, a nisu obavestili predsednika o sprečenosti, narodni poslanici: Radmila Vasić, Šaip Kamberi, Dragomir Karić, prim. doc. dr Darko Laketić, Marina Lipovac Tanasković, Borislava Perić-Ranković i dr Nenad Popović.

Predsednik je, saglasno članu 90. stav 1. Poslovnika Narodne skupštine, obavestio da su pozvani da sednici, pored narodnih poslanika prisustvuju i kandidati za predsednika i članove Vlade, predsednik Skupštine Autonomne pokrajine Vojvodine, predsednik Pokrajinske vlade, predstavnici tradicionalnih crkava i verskih zajednica, predstavnici pravosuđa, predstavnici vojske Republike Srbije, Srpske akademije nauka i umetnosti i Matice srpske, predstavnici organa Republike Srbije i nezavisnih regulatornih tela.

Takođe, sednici su prisustvovali i šefovi diplomatsko-konzularnih misija i međunarodnih organizacija u Republici Srbiji.

Predsednik je, saglasno članu 86. stav 2. Poslovnika, obavestio da je sednicu sazvao u roku kraćem od roka utvrđenog u članu 86. stav 1. Poslovnika, zbog potrebe da Narodna skupština izabere Vladu u roku utvrđenom Ustavom Republike Srbije.

Predsednik je, na osnovu člana 121. stav 1. Poslovnika, za Drugu posebnu sednicu Narodne skupštine Republike Srbije u Trinaestom sazivu, utvrdio sledeći

**D n e v n i r e d**

1. **Izbor Vlade i polaganje zakletve predsednika i članova Vlade.**

Zatim je Narodna skupština prešla na rad po dnevnom redu.

**1. tačka dnevnog reda - IZBOR VLADE I POLAGANjE ZAKLETVE PREDSEDNIKA I ČLANOVA VLADE**

Predsednik Narodne skupštine je podsetio narodne poslanike da su primili Predlog kandidata za predsednika Vlade koji je, saglasno članu 112. stav 1. tačka 3. Ustava Republike Srbije, podneo predsednik Republike Aleksandar Vučić, saglasnost Ane Brnabić, kandidata za predsednika Vlade da prihvata kandidaturu, kao i Predlog odluke o izboru Vlade, sa biografijama kandidata za članove Vlade, koji je podnela Ana Brnabić, kandidat za predsednika Vlade.

\*

\* \*

Narodna skupština je, saglasno čl. 132. i 133. Zakona o izboru narodnih poslanika, na predlog Odbora za administrativno-budžetska i mandatno-imunitetska pitanja Narodne skupštine, konstatovala da je prestao mandat, pre isteka vremena na koje su izabrani, narodnim poslanicima: Milanu Krkobabiću, Sanji Vuković Ivančević, Novici Tončevu, Radetu Basti, doc. dr Mariji Zdravković, dr Aleksandru Martinoviću, Đorđu Milićeviću, Goranu Vesiću, prof. dr Danici Grujičić, Ivici Dačiću i Tomislavu Žigmanovu, danom podnošenja ostavke.

Saglasno Zakonu o izboru narodnih poslanika, izvršiće se popunjavanje upražnjenih poslaničkih mesta u Narodnoj skupštini.

\* \*

\*

Kandidat za predsednika Vlade Ana Brnabić, iznela je Program i predložila sastav Vlade.

Narodna skupština nije prihvatila predlog narodnog poslanika Miroslava Aleksića, predsednika Poslaničke grupe Narodna stranka, da vreme pretresa za poslaničke grupe iznosi 10 časova (od 210 prisutnih narodnih poslanika, 55 je glasalo za, dva su se uzdržala, a 153 nisu glasala).

Zatim je predsednik, saglasno članu 27. i članu 87. st. 2. i 3. Poslovnika, produžio rad Narodne skupštine i posle 18,00 časova.

Predsednik je, saglasno članu 269. Poslovnika, otvorio pretres o kandidatu za predsednika Vlade, Programu kandidata za predsednika Vlade i kandidatima za članove Vlade.

U pretresu su učestvovali narodni poslanici: Radomir Lazović, predsednik Poslaničke grupe ZELENO - LEVI KLUB, NE DAVIMO BEOGRAD, MORAMO (replicirao mu je narodni poslanik Milenko Jovanov, a za reč se javila kandidat za predsednika Vlade Ana Brnabić, zatim je na povredu člana 27. stav 2. Poslovnika ukazala narodni poslanik Marinika Tepić, a predsednik je dao objašnjenje, nakon čega su se za repliku i reč javili narodni poslanik Radomir Lazović i kandidat za predsednika Vlade Ana Brnabić), dr Balint Pastor, predsednik Poslaničke grupe SAVEZ VOJVOĐANSKIH MAĐARA (povodom čijeg izlaganja se za reč javila kandidat za predsednika Vlade Ana Brnabić), Boško Obradović, predsednik Poslaničke grupe SRPSKI POKRET DVERI - PATRIOTSKI BLOK (zatim su se za reč, po Poslovniku, javili narodni poslanici: Zoran Zečević – ukazao na povredu člana 108. Poslovnika, a predsednik je dao objašnjenje, mr Ivan Kostić – ukazao na povredu člana 106. stav 2. Poslovnika, a predsednik je dao objašnjenje i prof. dr Tamara Milenković Kerković – ukazala na povredu člana 107. Poslovnika, a predsednik je dao objašnjenje, potom je narodnom poslaniku Bošku Obradoviću replicirao narodni poslanik Milenko Jovanov, nakon čega je na povredu člana 27. stav 2. Poslovnika ukazala narodni poslanik Tatjana Manojlović, a posle objašnjenja koje je dao predsednik, zatražila je da se Narodna skupština u Danu za glasanje izjasni o tome, zatim se za reč javila kandidat za predsednika Vlade Ana Brnabić, a na povredu člana 107. Poslovnika ukazao je narodni poslanik Borislav Novaković koji je posle objašnjenja koje je dao predsednik zatražio da se Narodna skupština u Danu za glasanje izjasni o tome, nakon čega su se za repliku i reč javili narodni poslanik Boško Obradović i kandidat za predsednika Vlade Ana Brnabić), Stefan Krkobabić, predsednik Poslaničke grupe PUPS - Solidarnost i pravda, Branimir Jovanović, predsednik Poslaničke grupe Socijaldemokratska partija Srbije, Dragan D. Marković, predsednik Poslaničke grupe JEDINSTVENA SRBIJA (zatim su se za reč, po Poslovniku, javili narodni poslanici: Aleksandar Jovanović – ukazao na povredu člana 106. Poslovnika, a posle objašnjenja koje je dao predsednik, zatražio je da se Narodna skupština u Danu za glasanje izjasni o tome, Ivana Parlić – ukazala na povredu člana 107. Poslovnika, a predsednik je dao objašnjenje i Dušan Radosavljević – ukazao na povrede čl. 27. i 107. Poslovnika, a predsednik je dao objašnjenje, nakon čega je narodnom poslaniku Draganu D. Markoviću replicirao narodni poslanik Stefan Krkobabić, kojem je zatim replicirao narodni poslanik Dragan D. Marković, potom se za reč javila kandidat za predsednika Vlade Ana Brnabić), Dragan Nikolić, predstavnik Poslaničke grupe Srpska stranka Zavetnici (povodom čijeg izlaganja se za reč javila kandidat za predsednika Vlade Ana Brnabić, a replicirali su joj narodni poslanici Boško Obradović i Dragan Nikolić, nakon čega se za reč javila kandidat za predsednika Vlade Ana Brnabić), dr Zoran Lutovac, predsednik Poslaničke grupe DEMOKRATSKA STRANKA – DS (replicirao mu je narodni poslanik Milenko Jovanov, zatim su se za reč, po Poslovniku, javili narodni poslanici Ivana Parlić – ukazala na povredu člana 107. Poslovnika, a posle objašnjenja koje je dao predsednik, zatražila je da se Narodna skupština u Danu za glasanje izjasni o tome i Srđan Milivojević – ukazao na povredu člana 104. Poslovnika, a posle objašnjenja koje je dao predsednik, zatražio je da se Narodna skupština u Danu za glasanje izjasni o tome, potom su međusobne replike razmenili narodni poslanici dr Zoran Lutovac i Milenko Jovanov, a za reč se javila kandidat za predsednika Vlade Ana Brnabić, nakon čega je narodnom poslaniku dr Zoranu Lutovcu replicirala narodni poslanik Snežana Paunović), Miroslav Aleksić, predsednik Poslaničke grupe Narodna stranka (replicirao mu je narodni poslanik Milenko Jovanov, a za reč se javila kandidat za predsednika Vlade Ana Brnabić, posle čega je predsednik Narodne skupštine izrekao meru opomene narodnom poslaniku Miroslavu Aleksiću), Nebojša Zelenović, predsednik Poslaničke grupe MORAMO – ZAJEDNO (potom su se za reč i repliku javili kandidat za predsednika Vlade Ana Brnabić i narodni poslanik Nebojša Zelenović, nakon čega je na povrede čl. 103. i 104. Poslovnika, ukazao narodni poslanik Stefan Jovanović, a posle objašnjenja koje je dao predsednik, zatražio je da se Narodna skupština u Danu za glasanje izjasni o tome), dr Miloš Jovanović, predsednik Poslaničke grupe NADA - NOVI DSS – POKS (povodom čijeg izlaganja se za reč javila kandidat za predsednika Vlade Ana Brnabić, posle čega je na povredu člana 107. Poslovnika ukazao narodni poslanik Borko Stefanović, a predsednik je dao objašnjenje, a zatim su se za repliku i reč javili narodni poslanik dr Miloš Jovanović i kandidat za predsednika Vlade Ana Brnabić, nakon čega su na povrede Poslovnika ukazali narodni poslanici Predrag Marsenić – na povredu člana 107. Poslovnika, a predsednik je dao objašnjenje i Borko Stefanović - na povredu člana 27. Poslovnika, a predsednik je dao objašnjenje) i Marinika Tepić, predsednik Poslaničke grupe UJEDINjENI - SSP, PSG, PREOKRET, SLOGA (nakon čega se za reč javila kandidat za predsednika Vlade Ana Brnabić).

Prvog dana rada, sednica je završena u 22 časa i 5 minuta.

**Drugi dan rada – 26. oktobar 2022. godine**

Sednica je počela u 10 časova i 15 minuta.

Sednici je predsedavao dr Vladimir Orlić, predsednik Narodne skupštine.

Predsednik je, na osnovu službene evidencije o prisutnosti narodnih poslanika, konstatovao da sednici prisustvuje 120 narodnih poslanika, a primenom elektronskog sistema za glasanje utvrđeno je da je u sali prisutno 160 narodnih poslanika i da postoje uslovi za rad Narodne skupštine.

Prema evidenciji Službe Narodne skupštine, sednici nisu prisustvovali, a nisu obavestili predsednika o sprečenosti, narodni poslanici: Jelisaveta Veljković, Milica Đurđević Stamenkovski, Dragomir Karić, Borislava Perić - Ranković, dr Nenad Popović i Dušan Stojiljković.

\*

\* \*

Narodna skupština je, shodno članu 134. Zakona o izboru narodnih poslanika, a na osnovu Rešenja Republičke izborne komisije o dodeli mandata narodnim poslanicima radi popune upražnjenih poslaničkih mesta u Narodnoj skupštini i Izveštaja Odbora za administrativno-budžetska i mandatno-imunitetska pitanja Narodne skupštine, konstatovala potvrđivanje mandata narodnim poslanicima: Mariji Todorović, Nenadu Mitroviću, Ivani Popović, Milanu Glušcu i Borisavu Kovačeviću, izabranim sa Izborne liste ALEKSANDAR VUČIĆ – Zajedno možemo sve, Sanji Miladinović, izabranoj sa Izborne liste Marinika Tepić – Ujedinjeni za pobedu Srbije, Vesni Ivković, Radovanu Arežini, Dragovanu Milinkoviću i Antoneli Jelić, izabranim sa Izborne liste IVICA DAČIĆ – PREMIJER SRBIJE, Branku Vukajloviću, izabranom sa Izborne liste DR MILOŠ JOVANOVIĆ - NADA ZA SRBIJU i Mirku Ostrogoncu, izabranom sa Izborne liste ZAJEDNO ZA VOJVODINU - VOJVOĐANI.

Zatim su narodni poslanici Marija Todorović, Nenad Mitrović, Ivana Popović, Milan Glušac, Borisav Kovačević, Sanja Miladinović, Vesna Ivković, Radovan Arežina, Dragovan Milinković, Antonela Jelić i Branko Vukajlović, saglasno članu 17. Zakona o Narodnoj skupštini položili zakletvu, posle čega im je predsednik, u ime Narodne skupštine i u svoje ime, čestitao na izboru i poželeo im uspešan zajednički rad u tekućem mandatnom periodu.

\* \*

\*

Zatim je Narodna skupština nastavila pretres o **1. tački dnevnog reda - IZBOR VLADE I POLAGANjE ZAKLETVE PREDSEDNIKA I ČLANOVA VLADE.**

U nastavku pretresa učestvovali su narodni poslanici: Snežana Paunović, predsednik Poslaničke grupe IVICA DAČIĆ - Socijalistička partija Srbije (SPS), (predsednik je, saglasno članu 27. i članu 87. st. 2. i 3. Poslovnika, produžio rad sednice Narodne skupštine i posle 18,00 časova, a zatim je na povredu člana 27. stav 2, člana 104. i člana 108. stav 1. Poslovnika, ukazala narodni poslanik Marinika Tepić i posle objašnjenja koje je dao predsednik, zatražila je da se Narodna skupština u Danu za glasanje izjasni o tome), Milenko Jovanov, predsednik Poslaničke grupe „ALEKSANDAR VUČIĆ – ZAJEDNO MOŽEMO SVE“, prof. dr Đorđe Pavićević, Arpad Fremond, mr Ivan Kostić, Hadži Milorad Stošić, Nikola Nešić, Jasmina Karanac, Strahinja Erac (nakon što je na povredu člana 108. Poslovnika ukazao narodni poslanik prof. dr Jahja Fehratović, a predsednik dao objašnjenje, za reč se javila kandidat za predsednika Vlade Ana Brnabić, zatim je na povredu člana 107. Poslovnika ukazala narodni poslanik prof. dr Tamara Milenković Kerković, a predsednik je dao objašnjenje), mr Đorđe Kosanić, Usame Zukorlić, prof. dr Branimir Jovančićević, mr Dejan Radenković, Ivana Parlić (replicirao joj je narodni poslanik Milenko Jovanov, zatim su se za reč, po Poslovniku, javili narodni poslanici: prof. dr Jelena Jerinić – ukazala na povredu člana 27. stav 2. i čl. 105. i 96. Poslovnika, a posle objašnjenja koje je dao predsednik, zatražila je da se Narodna skupština u Danu za glasanje izjasni o tome, Tatjana Manojlović – ukazala na povredu člana 109. Poslovnika, a posle objašnjenja koje je dao predsednik, zatražila je da se Narodna skupština u Danu za glasanje izjasni o tome i doc. dr Biljana Đorđević – ukazala na povredu člana 100. Poslovnika, a posle objašnjenja koje je dao predsednik, zatražila je da se Narodna skupština u Danu za glasanje izjasni o tome), Biljana Pantić Pilja (kojoj su replicirali narodni poslanici Marinika Tepić i Boško Obradović, potom je narodnom poslaniku Mariniki Tepić replicirala narodni poslanik Biljana Pantić Pilja, a narodnom poslaniku Bošku Obradoviću narodni poslanik Snežana Paunović), Željko Veselinović, prof. dr Jahja Fehratović (zatim je na povredu člana 107. Poslovnika ukazao narodni poslanik Borko Puškić, a posle objašnjenja koje je dao predsednik, zatražio je da se Narodna skupština u Danu za glasanje izjasni o tome), Robert Kozma, dr Muamer Bačevac, Marija Jevđić, Zoran Zečević (replicirao mu je narodni poslanik Milenko Jovanov, a za reč se javila kandidat za predsednika Vlade Ana Brnabić), Vladimir Đukanović (nakon čega je na povredu člana 107. Poslovnika ukazao narodni poslanik Aleksandar Jovanović, a predsedavajuća Snežana Paunović, potpredsednik Narodne skupštine dala je objašnjenje), Miodrag Gavrilović (zatim je na povredu člana 106. stav 3. Poslovnika ukazao narodni poslanik dr Zoran Lutovac, a predsednik je dao objašnjenje), Zaim Redžepović (zatim su se za reč, po Poslovniku, javili narodni poslanici Borko Puškić – ukazao na povredu člana 109. Poslovnika, a posle objašnjenja koje je dao predsednik, zatražio je da se Narodna skupština u Danu za glasanje izjasni o tome i Marijan Rističević – ukazao na povredu člana 103. Poslovnika, a predsednik je dao objašnjenje), prof. dr Vladimir Đukić, Natan Albahari (povodom čijeg izlaganja se za reč javila kandidat za predsednika Vlade Ana Brnabić), Uglješa Marković, prof. dr Jelena Jerinić, Veroljub Matić, dr Jelena Kalajdžić, Nataša Tasić Knežević, Borislav Novaković (povodom čijeg izlaganja se za reč javila kandidat za predsednika Vlade Ana Brnabić), Nataša Jovanović (na povredu člana 104. stav 1. Poslovnika ukazao je narodni poslanik Miodrag Gavrilović, a predsednik je dao objašnjenje, zatim je narodnom poslaniku Nataši Jovanović replicirao narodni poslanik Borislav Novaković, kome je replicirao narodni poslanik Milenko Jovanov, nakon čega je na povredu člana 108. Poslovnika ukazao narodni poslanik Radomir Lazović, a predsednik je dao objašnjenje), Marija Lukić (potom su se za reč i repliku javljale kandidat za predsednika Vlade Ana Brnabić i narodni poslanik Marija Lukić, na povredu člana 107. Poslovnika ukazala je narodni poslanik Slavica Radovanović, a posle objašnjenja koje je dao predsednik, zatražila je da se Narodna skupština u Danu za glasanje izjasni o tome), Đorđe Stanković, Nevena Đurić, Dalibor Jekić (replicirao mu je narodni poslanik Milenko Jovanov), Đorđo Đorđić, Janko Veselinović (nakon čijeg izlaganja se za reč javila kandidat za predsednika Vlade Ana Brnabić), mr Ninoslav Erić (potom je na povredu člana 107. stav 1. Poslovnika ukazala narodni poslanik Jelena Milošević, a predsedavajuća Elvira Kovač, potpredsednik Narodne skupštine je dala objašnjenje), dr Miloš Jovanović (povodom čijeg izlaganja se za reč javila kandidat za predsednika Vlade Ana Brnabić), mr Milovan Drecun (zatim je na povredu člana 103. stav 1. Poslovnika ukazao narodni poslanik Miodrag Gavrilović i zatražio da se Narodna skupština u Danu za glasanje izjasni o tome), doc. dr Biljana Đorđević, zamenik predsednika Poslaničke grupe ZELENO - LEVI KLUB, NE DAVIMO BEOGRAD, MORAMO, Aleksandar Jovanović, zamenik predsednika Poslaničke grupe MORAMO – ZAJEDNO, Dragan Nikolić, predstavnik Poslaničke grupe Srpska stranka Zavetnici, Dragana Rakić, zamenik predsednika Poslaničke grupe DEMOKRATSKA STRANKA – DS, Stefan Jovanović, zamenik predsednika Poslaničke grupe Narodna stranka, Pavle Grbović, zamenik predsednika Poslaničke grupe UJEDINjENI - SSP, PSG, PREOKRET, SLOGA, Snežana Paunović, predsednik Poslaničke grupe IVICA DAČIĆ - Socijalistička partija Srbije (SPS) (potom se na član 124. Poslovnika pozvao narodni poslanik Srđan Milivojević, a predsednik je dao objašnjenje) i Marina Raguš, zamenik predsednika Poslaničke grupe „ALEKSANDAR VUČIĆ – ZAJEDNO MOŽEMO SVE“, kao i kandidat za predsednika Vlade Ana Brnabić, nakon čijeg izlaganja je predsednik zaključio pretres.

Pošto je Narodna skupština obavila pretres o jedinoj tački dnevnog reda ove sednice, predsednik je, saglasno članu 270. stav 1. Poslovnika, odredio 26. oktobar 2022. godine, sa početkom u 18 časova i 35 minuta, kao Dan za glasanje o Programu Vlade i izboru predsednika i članova Vlade.

Primenom elektronskog sistema za glasanje utvrđeno je da je u sali prisutno 208narodnih poslanika i da postoje uslovi za odlučivanje, u smislu člana 88. stav 5. Poslovnika.

Zatim je Narodna skupština prešla na odlučivanje **o 1. tački dnevnog reda - IZBOR VLADE I POLAGANjE ZAKLETVE PREDSEDNIKA I ČLANOVA VLADE.**

Predsednik je podsetio narodne poslanike da, prema članu 270. stav 2. Poslovnika, Narodna skupština o Programu Vlade i izboru predsednika i članova Vlade odlučuje u celini, tajnim glasanjem, osim ako ne odluči da se glasa javno, a ako Narodna skupština odluči da se glasa javno, glasa se prozivkom.

Narodna skupština je, većinom glasova (od 221 prisutnog narodnog poslanika, 203 su glasala za, pet protiv, a 13 nije glasalo), odlučila da se o Programu Vlade i izboru predsednika i članova Vlade glasa javno - prozivkom.

Nakon toga Narodna skupština je prešla na glasanje prozivkom narodnih poslanika, na način propisan članom 131. Poslovnika.

Narodna skupština je, većinom glasova svih narodnih poslanika (od 225 narodnih poslanika koji su pristupili glasanju, 157 je glasalo za, 68 protiv, a 25 narodnih poslanika je bilo odsutno), usvojila Program Vlade i izabrala Vladu, u sastavu:

- **Ana Brnabić**, predsednik Vlade,

- **Ivica Dačić**, prvi potpredsednik Vlade i ministar spoljnih poslova,

- **Siniša Mali**, potpredsednik Vlade i ministar finansija,

- **Miloš Vučević**, potpredsednik Vlade i ministar odbrane,

- **Maja Gojković**, potpredsednik Vlade i ministar kulture,

- **Rade Basta**, ministar privrede,

- **Jelena Tanasković**, ministar poljoprivrede, šumarstva i vodoprivrede,

- **Irena Vujović**, ministar zaštite životne sredine,

- **Goran Vesić**, ministar građevinarstva, saobraćaja i infrastrukture,

- **Dubravka Đedović**, ministar rudarstva i energetike,

- **Tomislav Momirović**, ministar unutrašnje i spoljne trgovine,

- **Maja Popović**, ministar pravde,

- **dr Aleksandar Martinović**, ministar državne uprave i lokalne samouprave,

- **Tomislav Žigmanov**, ministar za ljudska i manjinska prava i društveni dijalog,

- **Bratislav Gašić**, ministar unutrašnjih poslova,

- **prof. dr Tanja Miščević**, ministar za evropske integracije,

- **Branko Ružić**, ministar prosvete,

- **prof. dr Danica Grujičić**, ministar zdravlja,

- **Nikola Selaković**, ministar za rad, zapošljavanje, boračka i socijalna pitanja,

- **prof. dr Darija Kisić Tepavčević**, ministar za brigu o porodici i demografiju,

- **Zoran Gajić**, ministar sporta,

- **Milan Krkobabić**, ministar za brigu o selu,

- **dr Jelena Begović**, ministar nauke, tehnološkog razvoja i inovacija,

- **Husein Memić**, ministar turizma i omladine,

- **dr Mihailo Jovanović**, ministar informisanja i telekomunikacija,

- **Marko Blagojević**, ministar za javna ulaganja,

- **Novica Tončev**, ministar bez portfelja,

- **Edin Đerlek**, ministar bez portfelja,

- **Đorđe Milićević**, ministar bez portfelja.

Predsednik je čestitao predsedniku, potpredsednicima i ministrima u Vladi na izboru.

Nakon toga, Narodna skupština je, saglasno članu 103. stav 6. Poslovnika, prešla na odlučivanje o povredama Poslovnika na koje su, u toku sednice, ukazali narodni poslanici.

Narodna skupština je odlučila da nije bilo povrede: člana 27. stav 2. Poslovnika Narodne skupštine, na koju je ukazala narodni poslanik Tatjana Manojlović, na sednici 25. oktobra 2022. godine, u 15 časova i 35 minuta (od 206 prisutnih narodnih poslanika, 29 je glasalo za, jedan protiv, a 176 nije glasalo), člana 107. Poslovnika Narodne skupštine, na koju je ukazao narodni poslanik Borislav Novaković, na sednici 25. oktobra 2022. godine, u 16 časova i devet minuta (od 209 prisutnih narodnih poslanika, 32 su glasala za, a 177 nije glasalo), člana 106. Poslovnika Narodne skupštine, na koju je ukazao narodni poslanik Aleksandar Jovanović, na sednici 25. oktobra 2022. godine, u 17 časova i 14 minuta (od 209 prisutnih narodnih poslanika, 32 su glasala za, a 177 nije glasalo), člana 107. Poslovnika Narodne skupštine, na koju je ukazala narodni poslanik Ivana Parlić, na sednici 25. oktobra 2022. godine, u 18 časova i 25 minuta (od 209 prisutnih narodnih poslanika, 37 je glasalo za, a 172 nisu glasala), člana 104. Poslovnika Narodne skupštine, na koju je ukazao narodni poslanik Srđan Milivojević, na sednici 25. oktobra 2022. godine, u 18 časova i 27 minuta (od 209 prisutnih narodnih poslanika, 34 su glasala za, a 175 nije glasalo), čl. 103. i 104. Poslovnika Narodne skupštine, na koje je ukazao narodni poslanik Stefan Jovanović, na sednici 25. oktobra 2022. godine, u 20 časova i 30 minuta (od 209 prisutnih narodnih poslanika, 33 su glasala za, a 176 nije glasalo), čl. 27. stav 2, 108. stav 1. i 104. Poslovnika Narodne skupštine, na koje je ukazala narodni poslanik Marinika Tepić, na sednici 26. oktobra 2022. godine, u 10 časova i 40 minuta (od 209 prisutnih narodnih poslanika, 37 je glasalo za, tri protiv, a 169 nije glasalo), čl. 27. stav 2, 105. i 96. Poslovnika Narodne skupštine, na koje je ukazala narodni poslanik prof. dr Jelena Jerinić, na sednici 26. oktobra 2022. godine, u 12 časova i 55 minuta (od 209 prisutnih narodnih poslanika, 33 su glasala za, a 176 nije glasalo), člana 109. Poslovnika Narodne skupštine, na koju je ukazala narodni poslanik Tatjana Manojlović, na sednici 26. oktobra 2022. godine, u 12 časova i 58 minuta (od 209 prisutnih narodnih poslanika, 27 je glasalo za, a 182 nisu glasala), člana 100. Poslovnika Narodne skupštine, na koju je ukazala narodni poslanik doc. dr Biljana Đorđević, na sednici 26. oktobra 2022. godine, u 13,00 časova (od 209 prisutnih narodnih poslanika, 28 je glasalo za, a 181 nije glasao), člana 107. Poslovnika Narodne skupštine, na koju je ukazao narodni poslanik Borko Puškić, na sednici 26. oktobra 2022. godine, u 13 časova i 26 minuta (od 208 prisutnih narodnih poslanika, 29 je glasalo za, a 179 nije glasalo), člana 109. Poslovnika Narodne skupštine, na koju je ukazao narodni poslanik Borko Puškić, na sednici 26. oktobra 2022. godine, u 14 časova i 30 minuta (od 208 prisutnih narodnih poslanika, 28 je glasalo za, a 180 nije glasalo), člana 107. Poslovnika Narodne skupštine, na koju je ukazala narodni poslanik Slavica Radovanović, na sednici 26. oktobra 2022. godine, u 16 časova i 25 minuta (od 208 prisutnih narodnih poslanika, 30 je glasalo za, a 178 nije glasalo) i člana 103. stav 1. Poslovnika Narodne skupštine, na koju je ukazao narodni poslanik Miodrag Gavrilović, na sednici 26. oktobra 2022. godine, u 17 časova i 35 minuta (od 206 prisutnih narodnih poslanika, 26 je glasalo za, a 182 nisu glasala).

Zatim je predsednik Narodne skupštine odredio pauzu od 20 minuta.

Posle pauze, sednica je nastavljena u 19 časova i 35 minuta.

Predsednik je obavestio da su pozvani da sednici Narodne skupštine, pored narodnih poslanika i izabranih članova Vlade, prisustvuju i predsednik Republike Srbije Aleksandar Vučić, predstavnici tradicionalnih crkava i verskih zajednica, predsednik Skupštine Grada Beograda, predstavnici organa Republike Srbije i nezavisnih regulatornih tela, kao i šefovi diplomatsko-konzularnih misija i međunarodnih organizacija u Republici Srbiji.

Zatim su predsednik, potpredsednici i ministri u Vladi položili zakletvu pred Narodnom skupštinom, nakon čega je intonirana himna Republike Srbije.

Pošto je Narodna skupština obavila razmatranje jedine tačke dnevnog reda ove sednice i odlučivanje o njoj, predsednik je, saglasno članu 102. Poslovnika, zaključio Drugu posebnu sednicu Narodne skupštine Republike Srbije u Trinaestom sazivu.

Sednica je zaključena u 19 časova i 55 minuta.

|  |  |  |
| --- | --- | --- |
| GENERALNI SEKRETAR  Srđan Smiljanić |  | PREDSEDNIK  dr Vladimir Orlić |